
1. Situaţia din Afganistan 

 

La 15 octombrie a.c., ministrul de externe taliban, mollahul Abdul Wakil Muttawakil, a propus, în cadrul discuţiilor americano-afgane desfăşurate la Islamabad, oprirea bombardamentelor americane pentru ca aripa moderată a regimului de la Kabul să îl convingă pe mollahul Mohammed Omar să îl predea pe Ossama bin Laden.

Potrivit unor surse pakistaneze, mollahul Abdul Wakil Muttawakil a venit în Pakistan fără aprobarea mollahului Mohammed Omar şi a sugerat că bombardamentele americane au creat deja o ruptură în conducerea talibană.

Cererea afgană privind oprirea bombardamentelor americane a fost prezentată secretarului de Stat al SUA, Colin Powell, care a vizitat Pakistanul.

Oficialii pakistanezi au apreciat că prezenţa ministrului taliban de externe în Pakistan este dovada unei disensiuni la nivel înalt în rândul talibanilor.

La discuţiile de la Islamabad, ministrul de externe taliban A. Muttawakil a sugerat că gruparea moderată de la Kabul pe care o reprezintă ar putea realiza o schimbare a politicii talibane, dacă ar avea la dispoziţie o perioadă de calm, fără bombardamente.

Analiştii consideră că în urma discuţiilor de la Islamabad, nu este clar dacă facţiunea moderată a talibanilor îl înfruntă deschis pe mollahul M. Omar, care refuză sistematic să îl predea pe Ossama bin Laden, sau dacă propunerea lor este o încercare de a face situaţia şi mai neclară, obţinându-se oprirea bombardamentelor fără un angajament privind predarea lui bin Laden.

Alte surse locale arată că iniţiativa mollahului A. Muttawakil a fost primită şi de alte guverne din Golful Persic. O ştire a unei agenţii proguvernamentale din Emiratele Arabe Unite precizează că mollahul A. Muttawakil s-a arătat "dispus să câştige sprijinul statelor musulmane" din regiune pentru a media o înţelegere cu SUA, în numele talibanilor.

*

Un responsabil al opoziţiei afgane a declarat, la 17 octombrie a.c., la Duşanbe, că “viitorul guvern al Afganistanului nu va avea în componenţa sa talibani”, în timp ce Statele Unite au acceptat ca talibani moderaţi să facă parte, cu titlu individual, din viitoarea echipă guvernamentală. “Nu este loc pentru talibani în viitorul guvern al Afganistanului”, a declarat Abdul Vadud Kudus, ataşatul militar al ambasadei afgane de opoziţie în Tadjikistan. “Comunitatea internaţională luptă împotriva terorismului, ori talibanii sunt terorişti şi susţin organizaţiile teroriste”, a subliniat acesta.

SUA şi Pakistanul au convenit, la 16 octombrie a.c., că viitorul guvern afgan va trebui să fie multi-etnic şi să aibă o reprezentare largă. Statele Unite au acceptat ca talibani moderaţi să intre în componenţa viitoarei echipe, care ar putea fi constituită în jurul fostului suveran afgan, Zaher Shah, şi a grupărilor din Alianţa Nordului.

Prezenţa talibanilor de etnie pashtună - majoritară în Afganistan - în noul guvern este o cerinţă a autorităţilor pakistaneze, care consideră că instalarea în Afganistan a unui guvern prieten este imperativă pentru securitatea naţională.

Ataşatul militar al ambasadei afgane de opoziţie în Tadjikistan, A. Kudus, a declarat, de asemenea, că aviaţia americană a bombardat, la 17 octombrie a.c., “împrejurimile oraşului Taloqan, în nord, unde se află bazele şi obiectivele militare ale talibanilor”.

*

Oficiali de la Casa Albă au confirmat că forţe speciale americane sunt implicate în operaţiuni terestre pe teritoriul afgan.

Forţele speciale americane au fost desfăşurate pentru a sprijini operaţiunile grupărilor antitalibane, iar oficiali militari pakistanezi au declarat că în ultimele zile a fost desfăşurată o activitate intensă a trupelor americane la Jacobabad. Acest oraş, teatrul unor confruntări între manifestanţii antiamericani şi forţele de ordine pakistaneze, este unul din cele două locuri în care trupele americane au primit acceptul de a-şi stabili baze temporare care vor fi folosite pentru operaţiuni de căutare-salvare (SAR).

Oficiali pakistanezi din domeniul informaţiilor militare au declarat că operaţiunile speciale vor fi executate de SUA cu elicoptere, iar militarii americani vor folosi o altă bază, cea de la Pasni, situată la 700 kilometri sud-vest de Khandahar.

Trupele speciale americane au fost masate la baze din Uzbekistan, de-a lungul unui sector al graniţei nordice a Afganistanului.

Oficialii militari au confirmat, de asemenea, că portavionul japonez “Kitty Hawk” va fi folosit ca bază în Oceanul Indian pentru raidurile trupelor de elită care vor întreprinde operaţiuni speciale.

Departamentul american al Apărării a precizat că forţele speciale vor constitui o parte importantă a campaniei împotriva talibanilor, adăugând că aceste forţe speciale au cooperat cu opoziţia afgană pentru a identifica ţintele şi pentru a fi gata de acţiune imediat ce obiectivele care trebuie atacate sunt identificate.

Membrii Forţelor Speciale de la baza Fort Campbell (Divizia 101 Aeropurtată, formaţiune utilizată şi în războiul din Golf contra Irakului) situate la graniţa statelor americane Kentucky-Tennessee, au primit ordinul de a pleca în Afganistan. Unităţile de comando din aceste forţe speciale au fost desfăşurate în zonă după zilele de bombardamente intense, şi se aşteaptă ca forţele speciale să declanşeze operaţiunile de căutare a lui Ossama bin Laden.

Oficiali militari americani au declarat, recent, că Statele Unite pregătesc varianta folosirii în Afganistan a elicopterelor de atac şi de transport de trupe pentru a lovi obiective ale reţelei lui Ossama bin Laden şi ale talibanilor. 

Elicopterele care vor ataca de la joasă înălţime vor fi vulnerabile în faţa potenţialei riposte din partea forţelor talibane şi a gherilelor asociate lui bin Laden.

Analiştii politici consideră însă că trimiterea de către Pentagon a elicopterelor care să atace de la joasă înălţime locurile în care s-ar putea afla trupele lui Ossama bin Laden sau ale regimului taliban, în Afganistan, este o operaţiune riscantă. Misiunea va fi îndeplinită de forţele speciale care vor decola de la baze militare din apropierea Afganistanului, şi vor putea lovi zonele talibane, după ce acestea au fost bombardate de avioanele şi rachetele americane. 

 

2. Măsuri ale Organizaţiei Mondiale a Sănătăţii ca urmare a situaţiei infectării cu antrax

Conform informaţiilor agenţiilor de presă, 4 persoane s-au îmbolnăvit de antrax, de la începutul lunii octombrie, în Statele Unite, alte 40 fiind contaminate, fără a dezvolta şi boala.

La 17 octombrie fuseseră identificate patru focare: clădirea Senatului (31 de persoane contaminate), Boca Raton (Florida), New York şi Reno (Nevada).

Evoluţia infestării cu antrax, asociat de către analiştii politici cu una dintre formele de terorism biologic, se prezintă astfel:

Washington (31 de persoane contaminate, 1 focar)

- 15 octombrie - un membru din personalul liderului majorităţii democrate din Senat, Tom Daschle, deschide o scrisoare care conţinea bacilul antraxului.

- 17 octombrie – senatorul T. Daschle anunţă că 31 de persoane au fost contaminate, dar nici una dintre ele nu suferă de antrax.

Florida (un caz de deces, un caz de antrax, şase persoane contaminate, două focare)

- 5 octombrie - decesul unui editor al publicaţiei “Sun”, din cadrul grupului de presă “American Media”, generat de contaminarea cu varianta respiratorie a antraxului ca urmare a unei scrisoari primite în jurul datei de 19 septembrie a.c. şi arsă ulterior. 

- 7 octombrie - un salariat al publicaţiei “Sun” este spitalizat pentru pneumonie şi este considerat purtător al bacilului, iar în data de 15 octombrie autorităţile au anunţat că el suferă de forma respiratorie a bolii. 

- 10 octombrie - o angajată a serviciului de mesagerie de la “Sun” este declarată purtătoare a bacilului.

- 13 octombrie - testele demonstrează că alte cinci persoane purtătoare ale bacilului care lucrau în clădirea “Sun” deţin anticorpi pentru acest bacil.

- 15 octombrie - spori ai bacilului sunt descoperiţi într-un birou poştal din Boca Raton, aparent în sectorul unde este triată corespondenţa pentru “American Media”.

New York (doi bolnavi, trei contaminaţi şi trei focare)

- 12 octombrie - o asistentă a unui prezentator al canalului “NBC” a dezvoltat o formă cutanată a bolii, după ce a deschis o scrisoare conţinând unele granule, trimisă în data de 18 septembrie a.c.

- 14 octombrie - un poliţist şi doi angajaţi ai unui laborator sunt declaraţi purtători ai bacilului, contractat în timpul unei analize a scrisorii primite la “NBC”.

- 15 octombrie - un copil în vârstă de şapte luni suferă de boala antraxului, contractată după ce mama lui, realizatoare la canalul de televiziune “ABC”, l-a adus la serviciu în data de 28 septembrie. Copilul suferă de forma cutanată a bolii.

- 17 octombrie - o urmă a bacteriei este descoperită în biroul guvernatorului statului, George Pataki.

Reno (un focar)

- 12 octombrie - o scrisoare trimisă din Malaiezia unei sucursale Microsoft din Reno conţine bacilul antraxului.

- 13 octombrie - Firma“Microsoft” afirmă că un nou set de teste a dat rezultate negative, iar guvernatorul statului Nevada, Kenny Guinn, declară că un al treilea test confirmă existenţa bacteriei. 

- 21 octombrie - Un angajat al serviciilor poştale din Washington a contactat o formă respiratorie de antrax, a informat, la 21 octombrie a.c., presa americană (primul caz de îmbolnăvire cu antrax depistat la Washington).

*

Organizaţia mondială a sănătăţii (OMS), cu sediul la Geneva, şi-a alertat reţeaua mondială de supraveghere după ce în mai multe state s-au înregistrat ameninţări cu antrax. “Până în acest moment, nu s-a constatat existenţa unei epidemii”, a declarat, la 16 octombrie, a.c. Ottorino Cosivi, şef al Departamentului de supraveghere şi răspuns la maladiile infecţioase, din cadrul OMS. “Reţeaua noastră mondială de supraveghere a fost alertată, dar nu a detectat cazuri de antrax, cu excepţia celor patru din Statele Unite”, a continuat acesta. “Antraxul nu face parte dintre bolile infecţioase a căror apariţie trebuie sistematic anunţată la OMS, cum sunt febra galbenă, ciuma şi holera”, a mai spus Ottorino Cosivi.

OMS a cerut organismelor partenere, cum ar fi reţeaua mondială Pasteur, să urmărească apariţia şi întinderea antraxului. “Aceste organisme ne trimit informaţiile de care dispun, pe care noi le verificăm la Ministerele Sănătăţii din statele membre”, a precizat O. Cosivi.

În paralel, OMS a devansat publicarea unui raport, prevăzut pentru luna decembrie a.c., cu măsurile care trebuie luate în cazul ameninţării cu arme biologice şi chimice, decizie după atentatele din 11 septembrie din SUA. În acest raport se solicită autorităţilor sanitare din statele membre ale organizaţiei să prevadă planuri de urgenţă în caz de atacuri biologice şi chimice.

De asemenea, OMS sfătuieşte statele membre să se asigure că gradul de pregătire al comandamentului pentru riscuri biologice şi chimice este suficient, să disponibilizeze mai multe resurse pentru a răspunde acestor riscuri, să avertizeze şi să păstreze contactul cu organismele internaţionale.

În finalul raportului, OMS cere tuturor statelor membre să supravegheze folosirea paşnică a noilor tehnologii.

 

3. Situaţia din Orientul Mijlociu

 

Premierul israelian, Ariel Sharon, a afirmat la 15 octombrie a.c., în faţa membrilor grupului parlamentar al Partidului Likud, referitor la acordurile semnate, în 1993, la Oslo privind autonomia palestiniană: “Acordurile de la Oslo nu există. Ele sunt moarte. Sunt pregătit pentru un stat palestinian în cadrul unei reglementări, cu condiţia să nu ameninţe Israelul, şi ale cărui frontiere externe să fie controlate de noi în virtutea unui aranjament”.

La 15 octombrie a.c., cele două partide israeliene de extremă-dreapta - Israel Beitenu şi Uniunea Naţională - au părăsit coaliţia guvernamentală, după ce liderii lor, Avigdor Lieberman şi Rehavam Zeevi, şi-au prezentat demisia din funcţiile de miniştri pe care le ocupau în guvernul Sharon. “Noi am ajuns la concluzia că nu mai putem participa la guvernul de uniune (...) Cei care au votat pentru A. Sharon (în februarie a.c.), au votat împotriva acordurilor de la Oslo”, declarase A. Lieberman.

În cursul unui alt discurs pronunţat, la 15 octombrie a.c., în Knesset, A. Sharon a adus în discuţie relaţiile dintre Israel şi SUA. El a afirmat că a acţionat “în zadar” pe lângă administraţia americană pentru a împiedica intrarea Siriei în Consiliul de Securitate al ONU şi pentru ca Hezbollah-ul şiit libanez să figureze pe lista organizaţiilor teroriste stabilite de Departamentul de Stat. “Cei care nu înţeleg direcţia luată de istorie şi ceea ce se petrece cu adevărat nu înţeleg situaţia actuală”, a apreciat acesta.

*

Statele Unite se aşteaptă ca Autoritatea Palestiniană, condusă de Yasser Arafat, să acţioneze împotriva responsabililor pentru atentatul comis la 17 octombrie a.c. şi soldat cu moartea ministrului israelian al turismului, Rehavam Zeevi, a declarat un oficial cu rang înalt de la Departamentul de Stat. “Am luat notă de declaraţiile autorităţilor palestiniene, care au condamnat şi ele acest atentat”, a declarat sursa citată. Această reacţie este “cea cuvenită”, a declarat oficialul, adăugând: “Aşteptăm acţiuni ale autorităţilor palestiniene împotriva teroriştilor” şi a celor care au revendicat acest asasinat “ce sfidează apelurile la încetarea focului ale liderilor palestinieni”; totodată acesta a adăugat că SUA “condamnă în termenii cei mai duri asasinatul”, care constituie “o dovadă a necesităţii de a lupta împotriva terorismului”.

Acest atentat comis în Ierusalimul de Est a fost revendicat de Frontul Popular pentru Eliberarea Palestinei (FPEP, stânga radicală). Posturile de radio israeliene au anunţat că Israelul “şi-a suspendat toate contactele politice cu palestinienii” ca urmare a atentatului. 

“O nouă epocă a început şi ceea ce a fost nu va mai fi niciodată. Ne confruntăm acum cu o situaţie total diferită”, a declarat premierul israelian Ariel Sharon, la scurt timp după asasinarea ministrului israelian. În cursul unei intervenţii în faţa Parlamentului, A. Sharon l-a acuzat pe liderul palestinian Yasser Arafat că poartă întreaga responsabilitate pentru atentatul împotriva lui R. Zeevi.

*

Frontul Popular pentru Eliberarea Palestinei (FPEP- stânga radicală laică) a criticat, la 22 octombrie a.c., decizia Autorităţii Palestiniene de a considera aripa sa armată, cea care a revendicat asasinatul împotriva ministrului israelian al turismului, Rehavam Zeevi, ca fiind “în afara legii”.

“Brigăzile martirului Abu Ali Mustapha (aripa armată a FPEP) luptă pentru a pune capăt ocupaţiei şi apără, într-o manieră legitimă, poporul palestinian de terorismul sionist care se intensifică”, a declarat purtătorul de cuvânt al FPEP la Damasc, Maher Taher. “ONU recunoaşte dreptul la rezistenţă şi autoapărare”, a adăugat M. Taher, membru al biroului politic al FPEP. ”Poporul palestinian refuză logica primului ministru israelian, Ariel Sharon, care doreşte ca responsabilii şi cadrele palestiniene să fie ucişi în linişte”, a afirmat M. Taher. “Autoritatea Palestiniană cere Israelului să îi predea pe asasinii lui Abu Ali Mustapha şi ai celor aproximativ 70 de cadre palestiniene ucise, recent, de Israel”, a adăugat M. Taher.

Acesta a subliniat “importanţa uniunii naţionale palestiniene” şi necesitatea ca toată lumea să “strângă rândurile în faţa ocupaţiei israeliene”. De asemenea, a cerut Autorităţii să elibereze zecile de membri şi cadre ale FPEP arestate după asasinarea ministrului israelian.

Consiliul Suprem de Securitate Naţională palestinian a declarat, la 21 octombrie a.c., la Gaza, că “orice grup care acţionează în numele martirului Abu Ali Mustapha şi este angajat în acţiuni suspecte, care aduc atingere interesului suprem al poporului palestinian şi oferă Israelului ocazia de a întări represiunea asupra poporului, se află în afara legii”.

Începând cu data de 17 octombrie, zi în care a fost asasinat ministrul israelian al turismului, armata israeliană a pătruns în zona palestiniană autonomă, în jurul mai multor oraşe din Cisiordania: Nablus, Jenin, Ramallah, Bethleem şi în suburbia sa, Beit Jala, în Tulkarem şi Kalkiliya; 25 de palestinieni au fost ucişi în teritoriile palestiniene de la declanşarea acestor operaţiuni militare.

 

4. Situaţia din Caşmir

 

“Armata indiană a deschis focul, la 15 octombrie a.c., asupra poziţiilor pakistaneze de-a lungul frontierei care separă partea din Caşmir administrată de India de cea aflată sub controlul Pakistanului”, au declarat surse militare de la Srinagar.

“Este o acţiune punitivă împotriva Pakistanului, care îi înarmează şi îi finanţează pe militanţii din Caşmir. Este pentru a spune armatei pakistaneze că nu mai poate continua să acţioneze astfel”, a declarat comandantul armatei indiene pentru regiunea Caşmir, generalul de brigadă P.C. Das.

Acesta susţine că “artileria indiană a tras asupra a cel puţin 11 poziţii pakistaneze din partea de sud a Liniei de Control care separă teritoriul himalayan, iar aceste avanposturi au fost avariate şi distruse, cinci în sectorul Jammu şi şase în sectorul Poonch, iar forţele indiene nu au traversat în nici un moment linia de încetare a focului”.

Pakistanul a condamnat tirurile de artilerie declanşate la 15 octombrie de armata indiană în Caşmir, afirmând că ele s-au soldat cu un mort şi 25 de răniţi şi a acuzat India că este un stat terorist.

“Douăzeci şi cinci de civili au fost răniţi şi o femeie a fost ucisă, după ce indienii au lansat tiruri neprovocate şi nejustificate în cele două sectoare ale Caşmirului”, a declarat generalul Rashid Qureshi, purtătorul de cuvânt al guvernului militar pakistanez.

“E timpul ca lumea şi, în special, Statele Unite să declare că India este un stat care susţine terorismul. Tirurile sunt total nejustificare şi indienii încearcă în mod evident să ucidă civili”, a adăugat purtătorul de cuvânt.

India şi Pakistanul revendică suveranitatea asupra Caşmirului, care a fost cauza a două dintre cele trei războaie purtate de cele două ţări în decurs de jumătate de secol.

Secretarul american de Stat, Colin Powell, care se afla, la 15 octombrie a.c., la Islamabad, a subliniat că SUA doreşte să determine India şi Pakistanul să-şi reia dialogul referitor la Caşmir, pentru a evita ca tensiunile legate de acest teritoriu să pună în pericol campania antiteroristă dusă de Statele Unite în Afganistan. 

Preşedintele SUA a cerut celor două ţări să dea dovadă de reţinere. “Este foarte important ca India şi Pakistanul să-şi impună reţinere, în timpul activităţilor noastre din Afganistan”, a declarat George W. Bush. 

 

5. Lucrările summit-ului UE privind terorismul internaţional

Liderii Uniunii Europene s-au întâlnit, la 19 octombrie a.c., în oraşul belgian Gent pentru a discuta rolul UE în lupta împotriva terorismului internaţional, pe fondul unor tensiuni vizibile în cadrul Uniunii privind atacul asupra Afganistanului.

Summit-ul informal al “Celor 15” a avut programate pe agenda de lucru discuţii privind viitorul Uniunii Europene şi reforme necesare extinderii UE, o analiza procesului de extindere a Uniunii şi evaluarea pregătirilor pentru introducerea monedei euro, care va înlocui de la 1 ianuarie 2001 monedele naţionale a 12 ţări UE. 

Aceasta a fost cea de a doua întâlnire la nivel înalt în cadrul UE după atacurile teroriste din SUA, prima de la începerea campaniei militare în Afghanistan. “Vom continua să demonstrăm solidaritate completă cu Statele Unite şi cu riposta militară în Afganistan”, a declarat preşedintele Comisiei Europene, Romano Prodi, în ajunul summit-ului, la Bruxelles.

“Cei 15” au analizat măsurile luate de UE până în prezent pentru a combate terorismul internaţional, precum şi finanţarea terorismului, pentru a întări cooperarea poliţienească şi juridică dintre ţările membre, pentru a facilita anchete transnaţionale, pentru a întări cooperarea cu Statele Unite în domeniul juridic şi pentru a întări securitatea traficului aerian.

În acelaşi timp, cei 15 şefi de stat au analizat situaţia economiei Europene după recesiunea provocată de atacurile de pe 11 septembrie a.c. Raportul Comisiei Europene, prezentat “Celor 15” la Gent, menţionează că economia europeană a fost afectată de şocul economic mondial provocat de atentate, dar economiile europene rezistă şocului. Economia europeană era într-o perioadă de recesiune înainte de atentate, cauzată de criza economică mondială, iar evenimentele de pe 11 septembrie au agravat situaţia. Raportul arată că Uniunea Europeană nu va înregistra o recesiune semnificativă, dar relansarea economică la care se aşteptau oficialii europeni va întârzia: în 2001, ţările din zona Euro (toate ţările UE, cu excepţia Marii Britanii, Danemarcei şi a Suediei) vor înregistra o creştere economică de 1,5%, iar relansarea economică se va face simţită abia de la mijlocul lui 2002.

Liderii ţărilor UE au discutat şi despre situaţia procesului de lărgire a Uniunii, pe baza unui raport al Comisiei Europene privind stadiul negocierilor fiecărui capitol de aderare. Preşedintele Comisiei, Romano Prodi, a avertizat în ajunul summit-ului că extinderea UE este în continuare o prioritate pentru Uniune, în ciuda, sau chiar din cauza atentatelor teroriste din SUA, chiar dacă unii oficiali cer ca aderarea ţărilor candidate să fie întârziată. “Unele persoane au exprimat îngrijorare privind primirea de noi membri într-o perioadă de recesiune economică pentru Uniune şi pentru ţările candidate”. Dar Romano Prodi insistă că lărgirea Uniunii va continua aşa cum a fost programată, iar Comisia Europeana nu va schimba nici un punct din strategia UE de extindere şi din planul privind negocierile de aderare adoptat de liderii Europeni la summit-ul de la Nisa, din decembrie 2000. 

Şefii de stat ai “Celor 15” au discutat, de asemenea, despre modul de organizare a dezbaterii privind viitorul Europei, dezbatere în curs, care trebuie să genereze propuneri de reforme ale instituţiilor europene. Ei au analizat acordul la care au ajuns miniştrii de externe ai UE privind organizarea unei Convenţii care să discute timp de un an despre posibilele reforme în UE, şi privind compoziţia şi mandatul acestei Convenţii. Aceştia au convenit că o Convenţie formată din reprezentanţi ai guvernelor UE (un reprezentant din partea fiecărui guvern), ai parlamentelor ţărilor UE (doi reprezentanţi din fiecare parlament), 16 membri ai Parlamentului European şi un reprezentant al Comisiei Europene, şi din trei reprezentanţi pentru fiecare ţară candidată (unul pentru guvern şi doi pentru parlament) vor dezbate reformele UE şi vor propune opţiuni pentru reforme. Reprezentanţii ţărilor candidate vor participa la dezbateri precum ceilalţi membri ai Convenţiei, dar nu vor avea dreptul să voteze atâta vreme cât ţara lor nu a semnat tratatul de aderare.

Miniştrii de externe ai “Celor 15” vor prezenta şefilor de stat un raport ce trece în revistă cele 63 de măsuri care au fost sau vor fi luate, instituţia care e responsabilă, şi data limită când măsura respectivă trebuie să fie pusă în practică.

*

Participanţii la sumit-ul european informal de la Gent au adoptat, la 19 octombrie a.c., o rezoluţie referitoare la lupta împotriva terorismului, ale cărei principale puncte sunt:

1 - Solidaritate; viitorul Afganistanului

- “Sprijinul deplin” al Celor 15 în lupta împotriva terorismului şi “solidaritatea totală” cu Statele Unite.

- “Sprijinul cât mai ferm” faţă de operaţiunile militare din Afganistan, care sunt “cu ţintă precisă”. Europenii doresc ca “populaţia civilă să fie cruţată”.

- Obiectivul în Afganistan “rămâne eliminarea organizaţiei teroriste Al-Qaida, care se află la originea atentatelor din 11 septembrie”.

- Europenii doresc în Afganistan un “guvern stabil, legitim şi reprezentativ pentru întreaga populaţie afgană, care să respecte drepturile omului şi să dezvolte relaţii bune cu vecinii săi”.

2 - Plan de acţiune împotriva terorismului

- Aprobarea “modalităţilor concrete de aplicare a mandatului de arestare european şi a îngheţării averilor precum şi definirea comună a actelor teroriste”

- Intensificarea cooperării “dintre serviciile de informaţii, serviciile de poliţie şi autorităţile judiciare”. Stabilirea până la sfârşitul anului a unei liste a organizaţiilor teroriste.

- “Lupta efectivă împotriva finanţării terorismului”. “Ratificarea accelerată” de către Cei 15 a Convenţiei Naţiunilor Unite împotriva finanţării terorismului.

3 - Ajutorul umanitar pentru Afganistan şi ţările limitrofe

- Primirea refugiaţilor afgani în ţările vecine “nu poate fi decât temporară, obiectivul fiind reîntoarcerea lor în Afganistan după ce criza va fi rezolvată”.

- Uniunea Europeană va face totul pentru “a atenua consecinţele negative pe plan economic, financiar şi umanitar” ale primirii refugiaţilor în ţările limitrofe.

4 - Cooperarea cu Statele Unite

- UE este pregătită să conlucreze cu Statele Unite în domeniul financiar, al extrădării în materie de terorism, dar şi în ceea ce priveşte consolidarea “eforturilor comune în materie de neproliferare şi de control al exportului” pentru arme, cât şi pentru substanţe chimice, bacteriologice şi nucleare.

5 - O mai bună evaluare în Europa a ameninţărilor biologice şi chimice teroriste

- Pregătirea unui program vizând “ameliorarea cooperării dintre statele membre în materie de evaluare a riscurilor, de alertă şi de intervenţie, de stocare a mijloacelor şi în domeniul cercetării”.

- Autorităţile ţărilor europene vor menţine “o vigilenţă sporită” şi vor consolida cooperarea dintre serviciile de informaţii, poliţie, protecţie civilă şi sănătate.

Ţările UE “vor acţiona cu fermitate, mai ales în ceea ce priveşte adoptarea sancţiunilor penale severe” faţă de “iresponsabilii care profită de climatul actual pentru a lansa alarme false”.

6 - Orientul Mijlociu

Cei 15 subliniază “necesitatea crucială de relansare fără condiţii a procesului de pace”. Rezoluţile 242 şi 338 “trebuie să rămână fundamentul unei reglementări politice, bazată pe stabilirea unui stat palestinian şi pe dreptul Israelului de a trăi în pace şi în securitate”. O astfel de reglementare ţine “în mod necesar de încetarea violenţei şi recunoaşterea de principiu a celor două state”.

7 – Dialogul cu lumea arabă şi musulmană

- UE doreşte să evite “amestecul între terorism şi lumea arabă şi musulmană”. Reprezentanţii la reuniune consideră drept un lucru indispensabil “favorizarea dialogului de la egal la egal între civilizaţii”. 

 

 

 

 

 

 

 

 

6. Lucrările Forumului Asia-Pacific 

 

Lucrările forumului APEC (Organizaţia pentru Cooperare Economică din regiunea Asia-Pacific) desfăşurate în China, la Shanghai, la 21 octombrie a.c., au dezbătut mai multe subiecte aflate pe ordinea de zi a reuniunii: combaterea terorismului, precum şi creşterea economică a statelor participante.

■ Combaterea terorismului 

Preşedintele american, George W. Bush, a cerut, în ajunul reuniunii APEC, la Shanghai, tuturor naţiunilor din lume să lupte împotriva teroirsmului, subliniind urgenţa acestei acţiuni. “Duşmanii noştri sunt criminali capabili să lovească lumea întreagă (...). Toate naţiunile trebuie să se opună acestui inamic, sau să se teamă că vor deveni, la rândul lor, o ţintă. Trebuie să-l combatem. Aceasta a devenit principala noastră sarcină”, a declarat George W. Bush.

Preşedintele american a mai subliniat că lupta împotriva terorismului nu trebuie să fie folosită drept pretext “pentru persecutarea minorităţilor”. "Noi trebuie să respectăm aspiraţiile politice legitime şi să ne opunem tuturor celor care răspândesc teroarea în numele politicii sau al religiei”, a spus el.

Forumul i-a furnizat preşedintelui american ocazia de a lărgi coaliţia internaţională pe care se străduieşte să o mobilizeze împotriva terorismului, după atentatele din 11 septembrie.

*

Liderii statelor riverane Oceanului Pacific au condamnat energic atentatele de la 11 septembrie a.c. împotriva Statelor Unite, într-o declaraţie adoptată la încheierea summit-ului.

“Condamnăm fără echivoc şi în termenii cei mai duri atentatele teroriste din Statele Unite de la 11 septembrie” se afirmă în declaraţia adoptată la summit.

Este pentu prima dată când forumul de cooperare economică Asia-Pacific, o organizaţie cu vocaţie economică, înfiinţată în 1989, adoptă o declaraţie care ţine de domeniul politicii internaţionale.

“Considerăm activităţile cu scop ucigaş şi alte acte teroriste, sub orice forme şi manifestări, indiferent de loc sau semnificaţia pe care doresc să o aibă, drept o ameninţare profundă împotriva păcii, prosperităţii şi securităţii tuturor popoarelor, a tuturor confesiunilor şi a tuturor naţiunilor”, se arată în “Declaraţia cu privire la antiteroism a liderilor APEC”.

Din cauza opoziţiei exprimate de ţări cu majoritate musulmană, precum Indonezia sau Malaiezia, declaraţia adoptată nu conţine nici o referire la campania militară americană din Afganistan. 

Declaraţia evocă, în schimb, nevoia unei cooperări internaţionale mai sporite “la toate nivelurile”, în vederea combaterii terorismului, un “rol major” revenind Organizaţiei Naţiunilor Unite, subliniindu-se, în special, nevoia aplicării rezoluţiilor ONU cu privire la Afganistan, în special a Rezoluţiei 1358, adoptată la o zi după atentatele de la 11 septembrie, care recunoaşte dreptul “la autoapărare individuală sau colectivă al tuturor ţărilor”.

Printre propunerile concrete făcute în cadrul summit-ului figurează în special “măsuri financiare specifice pentru a se întrerupe circuitul financiar între terorişti”. Un grup de lucru format din miniştrii de finanţe ai ţărilor membre APEC urmează să studieze îndeaproape această chestiune.

Declaraţia mai afirmă necesitatea respectării stricte a reglementărilor internaţionale în materie de securitate a transportutilor aeriene şi maritime, precum şi a unor controale în sectorul vămilor şi al emigraţiei.

Documentul menţionează şi necesitatea întăririi securităţii energetice în regiune, constând dintr-o serie de măsuri destinate “preîntâmpinării perturbărilor temporare în aprovizionare”, fără a se menţiona în mod specific aprovizionarea cu petrol sau gaze.

Ideea constituirii unor stocuri de petrol sau gaze, pentru cazurile de criză, care figura în prima schiţă de rezoluţie, a fost retrasă la cererea ţărilor producătoare de petrol, precum Indonezia. 

■ Creşterea economică 

Liderii din cele 21 de state, membre ale APEC, s-au angajat, să restabilească creşterea economică a ţărilor pe care le reprezintă, urmând ca eforturile lor să se concentreze asupra adoptării unor politici fiscale şi monetare mai restrictive.

Declaraţia miniştrilor afacerilor externe şi ai comerţului exterior din regiunea Asia-Pacific arată că guvernele celor 21 de ţări vor adopta “politicile şi măsurile necesare pentru a stimula creşterea economică” şi vor încerca să susţină economia mondială pentru a depăşi şocul provocat de atacurile teroriste din 11 septembrie din Statele Unite.

“Este important ca toate economiile să adopte politici economice care să consolideze pieţele financiare internaţionale şi să faciliteze reluarea cît mai rapidă a activităţii economice, la nivel global”, se precizează în declaraţia oficialilor prezenţi la summit-ul APEC.

De asemenea, liderii din regiune s-au arătat decişi să menţină încrederea consumatorilor prin combaterea protecţionismului şi lansarea unei noi runde de negocieri în cadrul Organizaţiei Mondiale a Comerţului, în vederea eliminării barierelor care împiedică desfăşurarea firească a activităţilor comerciale, în întreaga lume. Următoarea reuniune a miniştrilor din cele 142 de state mebre ale Organizaţiei Mondiale a Comerţului este programată în perioada 9-13 noiembrie a.c.

La declaraţia liderilor APEC a fost anexat “Acordul de la Shanghai”, care stabileşte noi programe de investiţii şi măsuri pentru liberalizarea comerţului, acesta constituind obiectivul major al statelor reprezentate la forumul APEC. Acordul subliniază necesitatea unei formulări a unei noi strategii economice, care să reflecte schimbările pe care economia mondială le cunoaşte în permanenţă. “Globalizarea şi noua economie au transformat în mod semnificativ mediul economic global şi regional, noi oportunităţi, dar şi provocări, făcându-şi apariţia. Viziunea APEC trebuie să reflecte aceste schimbări”, se spune în textul “Acordului de la Shanghai”.

Liderii din regiunea Asia-Pacific au recunoscut, în plus, nevoia unei colaborări mai intense, atât din perpesctiva economică, cât şi din punct de vedere tehnic, care să permită îndeplinirea obiectivelor stabilite. 

Preşedintele american George W. Bush a subliniat, în acest context, că bătălia împotriva terorismului implică şi o nouă strategie economică. Acesta a cerut liderilor din ţările riverane Pacificului să continue calea progresului economic, prin liberalizarea comerţului, pentru a putea desfăşura, până în anul 2020, o mare zonă de liber schimb asiatic.

George W. Bush a mai subliniat necesitatea de a asigura succesul conferinţei ministeriale a Organizaţiei Mondiale a Comerţului (OMC), programată pentru luna noiembrie a.c., pentru a putea lansa un nou ciclu de negocieri comerciale mondiale. “Statele Unite îşi vor juca rolul pentru restaurarea progresului mondial”, a asigurat el.

